Z A P I S N I K

                               12 . sjednice Vijeća Gradske četvrti Donji grad

održane 11. travnja 2018. u 17.00 sati na Trgu žrtava fašizma

Nazočni članovi Vijeća Gradske četvrti Donji grad: Gordana Barberić, Nadežda Čačinovič, Dean Čizmar, Robert Faber, Alen Lochert, Vilim Matula, Petar Paradžik, Vesna Roje, Tomislav Stipanović, Branko Stojković, Željko Stura, Tomislav Štriga i Josip Troha.
Nenazočni članovi Vijeća Gradske četvrti Donji grad:

Darko Domitrović i Marijan Oljica.
Drugi nazočni: Suzana Ječ - voditeljica Odsjeka za rad Gradske četvrti, Nenad Kranjčec, Izeta Alić i Ana Katić - djelatnici Gradskog ureda za mjesnu samoupravu.
Predsjednik Vijeća Gradske četvrti Donji grad pozdravlja nazočne i konstatira da je na sjednici prisutno 13 od ukupno 15 članova Vijeća, čime su stečeni uvjeti za raspravu i pravovaljano odlučivanje.
Gosp. Paradžik napominje da će se zapisnik 11. sjednice Vijeća dostaviti članovima s materijalima za sljedeću sjednicu Vijeća.  

Potom daje na usvajanje dnevni red koji je u pozivu sjednice.
Vijeće, bez rasprave, s 10 glasova za i 3 glasa protiv (Stura, Stipanović i Troha) usvaja sljedeći
DNEVNI RED:

1. Zahtjev za hitnom obustavom radova na Trgu žrtava fašizma dok se ne provede savjetovanje sa Vijećem Gradske četvrti sukladno članku 89. Statuta Grada Zagreba, a vezano uz realizaciju projekta „Pješački centar izvrsnosti“, 
2. Zaključak protiv prakse netransparentnog izvođenja projekata i kapitalnih investicija na području Gradske četvrti, donošenje

3. Razno.
Ad.1. Zahtjev za hitnom obustavom radova na Trgu žrtava fašizma dok se ne provede savjetovanje sa Vijećem Gradske četvrti sukladno članku 89. Statuta Grada Zagreba, a vezano uz realizaciju projekta „Pješački centar izvrsnosti“
Predsjednik pojašnjava razloge zbog kojih je sjednica sazvana na Trgu žrtava fašizma: prije započinjanja radova koji su pobudili nezadovoljstvo građana ali i dijela stručne javnosti nije poštovana procedura; nije pribavljeno mišljenje Vijeća Gradske četvrti Donji grad, nije provedena javna rasprava niti uključena struka te nije raspisan javni arhitektonsko-krajobrazni i urbanistički natječaj.
Predsjednik otvara raspravu u kojoj sudjeluju gosp. Robert Faber, gosp. Vilim Matula, gosp. Tomislav Štriga i gosp. Petar Paradžik.
Nakon rasprave predsjednik predlaže usvajanje zaključka te Vijeće, većinom glasova uz 3 glasa protiv (Stipanović, Stura, Troha) donosi 
Z A K LJ U Č A K

o zahtjevu za hitnom obustavom radova na Trgu žrtava fašizma dok se ne provede savjetovanje sa Vijećem Gradske četvrti Donji grad sukladno članku 89. Statuta Grada Zagreba, a vezano uz realizaciju projekta „Pješački centar izvrsnosti“

1. Vijeće Gradske četvrti Donji grad raspravljalo je o upitima građana prema članovima vijeća, a vezano uz započete radove na Trgu žrtava fašizma i najavljeno uređivanje poteza od Branimirove tržnice preko Trga žrtava fašizma do Trga burze, poznato pod nazivom „Pješački centar izvrsnosti“.

2. Utvrđuje se kako prilikom izrade projekta uređenja Trga žrtava fašizma, koje je već započeto, kao ni za najavljeno uređenje poteza iz točke 1. ovog zaključka, nije poštovana demokratska procedura: nije pribavljeno mišljenje Vijeća gradske četvrti,  nije provedena široka javna rasprava s građanima i stručnom javnošću te nije raspisan javni arhitektonsko-krajobrazni i urbanistički natječaj koji je nužan za dobivanje najboljeg rješenja.

3. Vijeće Gradske četvrti Donji grad podržava buduće uređenje navedenog prostora, ali uz striktno poštivanje procedure za izradu i donošenje projekta uređenja prostora iz točke 1., i to:

- provođenje široke javne rasprave s građanima i strukom

- izradu programa natječaja na temelju javne rasprave

- provođenje javnog arhitektonsko-krajobraznog i urbanističkog natječaja

- provođenje savjetovanja i pribavljanje mišljenja Vijeća gradske četvrti.

4. Vijeće zahtijeva hitnu obustavu radova na Trgu žrtava fašizma sve dok se uz poštivanje propisanih procedura ne provede savjetovanje sa Vijećem Gradske četvrti sukladno članku 89. Statuta Grada Zagreba, a vezano uz realizaciju projekta „Pješački centar izvrsnosti“, uz obaveznu zaštitu radovima oštećenih dijelova Meštrovićevog paviljona.
5. Ovaj će zaključak biti upućen gradonačelniku Grada Zagreba, Gradskoj skupštini Grada Zagreba, Gradskom uredu za strategijsko planiranje i razvoj Grada, Gradskom uredu za prostorno uređenje, izgradnju Grada, graditeljstvo, komunalne poslove i promet, Gradskom zavodu za zaštitu spomenika kulture i prirode i Gradskom uredu za mjesnu samoupravu.
O b r a z l o ž e n j e


Vijeće Gradske četvrti Donji grad, potaknuto brojnim upitima građana, odlučilo je raspraviti pitanje aktualnih radova na Trgu žrtava fašizma te onih tek planiranih na uređenju prostora od Branimirove tržnice preko Trga žrtava fašizma do Trga burze, tzv. „Pješačkog centra izvrsnosti“. 

Vijeće podržava uređenje okoliša oko HDLU i obnove zgrade HDLU (Meštrovićevog paviljona) međutim ocjenjuje da je u ovom slučaju došlo do kršenja procedure, zaobilaženja struke i ignoriranja mišljenja građana.

Člankom 89. st. 1. Statuta Grada Zagreba (Službeni glasnik Grada Zagreba 23/16 i 2/18) normirano je da su „gradonačelnik i gradska upravna tijela, prije realizacije određene mjere ili odlučivanja o pitanjima važnim za pojedinu gradsku četvrt, dužni provesti savjetovanje s vijećem gradske četvrti“, te se taksativno nabrajaju situacije kada je to osobito važno učiniti. Tako se pod točkom 2. navodi „plan uređivanja javnih površina“, a pod 3. „uređivanje prometa“, što se svakako odnosi na (navodno) planirano ukidanje parkiranja i uvođenje dvosmjerne biciklističke staze u Ulici Račkog.


Stavkom 2. istog članka utvrđen je način provođenja takvog savjetovanja, tj. ono „obuhvaća slanje zahtjeva vijeću gradske četvrti za davanje mišljenja, primjedbi i prijedloga te uključivanje predstavnika vijeća gradske četvrti u rad skupine i druga tijela koja odlučuju o pitanjima važnim za gradsku četvrt“. 


Također, stavkom 90. st. 1. Statuta utvrđena je obaveza gradonačelnika i gradskih upravnih tijela da informiraju predsjednika gradske četvrti o pitanjima u vezi sa 

„1. planiranjem razvoja grada… 3. zaštitom okoliša“.


U slučaju započetih radova na uređenju tzv. „Pješačkog centra izvrsnosti“ ne samo da je izbjegnuto provođenje ovih statutarnih obaveza, čime je iz rasprave o projektu isključeno ne samo Vijeće Gradske četvrti već i zainteresirana javnost, nego su i grubo i višekratno prekršene odredbe Odluke o donošenju Generalnoga urbanističkog plana grada Zagreba (16/07, 8/09, 7/13, 9/16, 12/16 - pročišćeni tekst).


Člankom 92. Plana „… obuhvaćene (su) zaštićene povijesne građevinske cjeline na području Plana…“, pri čemu područje Donjeg grada pripada zoni zaštite „A“, odnosno potpune konzervatorske zaštite.


Narednim člankom Generalnog urbanističkog plana pobrojeni su zaštićeni povijesni sklopovi i građevine, gdje se pod 3.b (zaštićene civilne građevine na području obuhvata Plana) navodi zgrada Doma hrvatskih likovnih umjetnika, Trg žrtava fašizma bb, Z0665. Kako članak definira, zaštita uz zaštitu svih očuvanih izvornih obilježja same građevine, dakle i stubišta, „obuhvaća i pripadajuće parcele odnosno posjed s kojim čini izvornu kvalitetnu cjelinu“.


Obzirom da je u slučaju okoliša zgrade HDLU riječ o gradskom trgu koji, uz to, u kartografskom prikazu 1 – Korištenje i namjena prostora ima oznaku Z1 – Javni park, za njega je, sukladno članku 99. GUP-a, obavezno raspisivanje javnog natječaja za uređenje, kako bi se dobilo što kvalitetnije rješenje.


Javni natječaj nije proveden, već je o projektu javnost šturo obaviještena putem medija, prema kojima (iz najave gradonačelnika prilikom otvaranja radova) će se uređivanje provesti u tri faze, a uključuje i hortikulturno uređenje parternog prostora Trga žrtava fašizma i uklanjanje dijela vegetacije, koje je u međuvremenu i izvršeno. Prema izjavama projektantice, trg bi se trebao posve očistiti od visokog raslinja, što je gradonačelnik naknadno demantirao i tako dodatno zbunio javnost kojoj i dalje nisu poznati detalji projekta. Uklanjanje stabala magnolija, osim što je izazvalo veliko negodovanje, u suprotnosti je sa već navedenim člankom 93. GUP-a koji izričito navodi da „svu parkovnu arhitekturu, odnosno parkovne površine, drvorede, grupacije stabala… treba očuvati u cijelosti…“.


Uz nezadovoljstvo građana, početak radova na Trgu žrtava fašizma izazvao je i kritiku stručne javnosti, usmjerenu prvenstveno protiv prakse kojom se „zaobilaze javni arhitektonski i urbanistički natječaji na štetu prostora i interesa građana“. 

(http://d-a-z.hr/hr/aktualna-tema/javni-prostor-je-javni-interes,4682.html) 

(http://www.d-a-z.hr/hr/aktualna-tema/javni-prostor-je-javni-interes---2-dio,4784.html)

Također je i Hrvatsko društvo krajobraznih arhitekata upozorilo kako želi „… odgovornima ponoviti da se dobrobit postiže zajedničkim naporima“, te apeliraju na gradske vlasti „da uključe krajobrazne arhitekte u planiranje i oblikovanje javnog prostora te da se raspisuju javni natječaji koji omogućuju njihovo sudjelovanje uz dobivanje kvalitetnih i transparentnih natječajnih rješenja“. 
(http://hdka.hr/2018/03/reakcija-hdka-na-radove-oko-mestroviceva-paviljona/)

Vođeno svim navedenim propustima, od zaobilaženja savjetovanja sa Vijećem Gradske četvrti, preko neraspisivanja javnog natječaja za uređenje površine ovako visokog povijesnog i estetskog značaja, do ignoriranja stručne i druge zainteresirane javnosti, Vijeće donosi zaključak o zahtjevu za hitnom obustavom radova na Trgu žrtava fašizma dok se uz poštivanje propisanih procedura ne provede savjetovanje sa Vijećem Gradske četvrti Donji grad sukladno članku 89. Statuta Grada Zagreba, a vezano uz realizaciju projekta „Pješački centar izvrsnosti“.

Ad.2. Zaključak protiv prakse netransparentnog izvođenja projekata i kapitalnih investicija na području Gradske četvrti
Predsjednik informira kako se na ovom prostoru planira još radova među kojima je i rušenje drvoreda u Ulici Račkoga, izmještanje prometa i ukidanje parkirnih mjesta, što je i inače neuralgična točka čitavog prostora Donjeg grada, a realizira se bez konzultiranja i protiv interesa stanovnika.
Predsjednik je otvorio raspravu u kojoj su sudjelovali gosp. Branko Stojković, gosp. Vilim Matula, gđa. Nadežda Čačinovič,  gđa. Vesna Roje i gosp. Robert Faber. 
Nakon rasprave, Vijeće, većinom glasova uz tri suzdržana, (Stipanović, Stura, Troha) donosi 
Z A K LJ U Č A K

protiv prakse netransparentnog izvođenja projekata i kapitalnih investicija

na području Gradske četvrti Donji grad
1. Vijeće Gradske četvrti Donji grad oštro se protivi dosadašnjoj praksi nedemokratskog i netransparentnog donošenja projekata i kapitalnih investicija, kako na području gradske četvrti Donji Grad, tako i na području cijelog Zagreba. 

2. Vijeće smatra kako je uključivanje građana u proces odlučivanja na lokalnoj razini, preko vijeća mjesnih odbora i vijeća gradskih četvrti, korak naprijed u procesu demokratizacije društva i nužno je za poboljšanje kvalitete života na svim razinama. Građani imaju pravo na pravodobnu, točnu i stručnu informaciju o svemu što se planira u njihovoj najbližoj okolici, jer takve odluke najdirektnije utječu na njihov svakodnevni život.

3. Ovaj će zaključak biti upućen gradonačelniku Grada Zagreba, Gradskoj skupštini Grada Zagreba, Gradskom uredu za strategijsko planiranje i razvoj Grada, Gradskom uredu za prostorno uređenje, izgradnju Grada, graditeljstvo, komunalne poslove i promet, Gradskom zavodu za zaštitu spomenika kulture i prirode i Gradskom uredu za mjesnu samoupravu.
Ad.3.Razno
a) Gosp. Alen Lochert je predložio održavanje tematske sjednice s temom brojnih manifestacija u centru, s posebnim osvrtom na neprikladnost njihova smještaja na zaštićenim povijesnim cjelinama. Pi tome je, kao krajnji primjer, istaknuo Advent u Zagrebu u okviru kojeg se svake godine devastiraju Trg kralja Tomislava (zbog postavljanja klizališta) te Trg J.J.Strossmayera i Trg N.Š.Zrinskog (postavljanjem lunaparka i postavljanjem neumjerene količine ugostiteljskih objekata). Na sjednicu treba pozvati ljude iz struke, umjetnike i predstavnike gradskih ureda.
b) Predsjedniku Vijeća predan je zahtjev za sazivanje zbora građana od strane Inicijative „Vratite Magnoliju“, a s temom uređenja Trga žrtava fašizma i okolnih ulica.   Na zbor građana treba pozvati predstavnike Gradskog ureda za strategijsko planiranje i razvoj Grada, Gradskog ureda za prostorno uređenje, izgradnju Grada, graditeljstvo, komunalne poslove i promet i Gradskog zavoda za zaštitu spomenika kulture.
Sjednica završena u 17.45 sati
Zapisnik vodila:
   Ana Katić
KLASA: 026-02/18-01/249
URBROJ: 251-06-11-1-18-02

Zagreb, 11. travnja 2018.
                                    PREDSJEDNIK VIJEĆA

                     
  GRADSKE ČETVRTI DONJI GRAD

                                                                                                mr. sc. Petar Paradžik, prof.

